寄雪蓬姚使君
作者：樂雷發
朝代：宋

paragraphs: 贈君昆吾湛盧之寶劍，青雀黄龍之巨航。
懸黎垂棘之美玉，都梁篤耨之名香。
佳人佳人在何處，濯足洞庭望八荒。
䔾車馡馡薜芷綠，欲往從之道阻長。
倚寶劍兮翼軫，膠巨航兮沅湘。
玉以彰君子潔身之德，香以表騷人流世之芳。
我所思兮隔秋水，天吳翕忽蛟螭翔。
佳人佳人蹇誰與，愛而不見心衋傷。